b'\n_START_ARTICLE_\nVelika podlasica\n_START_SECTION_\nOpis\n_START_PARAGRAPH_\nVelika podlasica ima dolgo in podolgovato telo, ki v dol\xc5\xbeino dose\xc5\xbee od 24 do 28\xc2\xa0cm, rep pa \xc5\xa1e dodatnih 8 do 10\xc2\xa0cm. Po hrbtu je rjave, po trebuhu pa bele barve. Rep je rjav s \xc4\x8drno konico. V zimskem \xc4\x8dasu se \xc5\xbeival obarva povsem belo, rep pa ostane \xc4\x8drne barve. Masa odrasle \xc5\xbeivali zna\xc5\xa1a od 120 do 300 g. Giblje se v skokih dolgih od 30 do 100\xc2\xa0cm. Dobro pleza in plava. Posamezna \xc5\xbeival obvladuje teritorij velik med 10 in 200 hektarov._NEWLINE_Samica ima eno leglo na leto, v pomladanskih mesecih, skoti pa od 3 do 7 slepih mladi\xc4\x8dev._NEWLINE_Osnovna hrana velike podlasice so mali glodavci, ob\xc4\x8dasno pa se prehranjuje tudi s pti\xc4\x8di in plazilci, pti\xc4\x8djimi jajci, ve\xc4\x8djimi \xc5\xbeu\xc5\xbeelkami, de\xc5\xbeevniki in \xc5\xbeabami ter z raznim jagodi\xc4\x8devjem. Hrano i\xc5\xa1\xc4\x8de predvsem na tleh._NEWLINE_Zimsko krzno je bilo v preteklosti izjemno cenjeno in je veljalo za simbol plemstva. V Zdru\xc5\xbeenem kraljestvu so sve\xc4\x8dane parlamentarne no\xc5\xa1nje \xc4\x8dlanov lordske bornice \xc5\xa1e danes obrobljene s hermelinom._NEWLINE_V Sloveniji je velika podlasica uvr\xc5\xa1\xc4\x8dena na seznam zavarovanih vrst, ogro\xc5\xbeata pa jo predvsem cestni promet in kemizacija kmetijstva. Naravni sovra\xc5\xbeniki velike podlasice so sicer ujede, sove, lisica, divja in doma\xc4\x8da ma\xc4\x8dka ter kuna zlatica in kuna belica.'